### | | | | --- | --- | | | | | --- | | **Byråd** 26. november 2019 Sagsnr. 710-2009-23653 Dok.nr. 710-2019-239841 Sagsbehandler DPMFHA | | 178.                Godkendelse af revideret forløbsprogram for Kronisk Obstruktiv Lungesygdom (KOL) - Åbent

###

|  |  |
| --- | --- |
| Tidl. politisk behandling | BY, 20.03.18, pkt. 46 |
| Forventet sagsgang | SS-U, ØK, BY |
| Lovgrundlag |  |

###

**SAGENS INDHOLD**

Byrådet skal i denne sag tage stilling til et revideret
forløbsprogram for Kronisk Obstruktiv Lungesygdom (KOL). KOL er en kronisk sygdom,
hvor luftvejene forsnævres og lungevævet ødelægges.

Forløbsprogrammet er en delaftale til Sundhedsaftale
2019-2023 mellem Region Midtjylland og de 19 midtjyske kommuner. Det beskriver
den samlede sundhedsfaglige indsats for borgere med KOL, som bl.a. omfatter
forebyggelse, opsporing/diagnostik, behandling og rehabilitering. Samtidig
beskrives opgavefordelingen mellem praktiserende læger, hospitaler og kommuner.

Den væsentligste ændring i revideringen af forløbsprogrammet
er, at borgere med svær eller meget svær KOL på sigt kan tilbydes telemedicinsk
hjemmemonitorering. Det indebærer, at borgere kan foretage målinger derhjemme
(fx puls og iltmætning i blodet), som specialiseret sundhedsfagligt personale
på hospitalet følger med i og rådgiver ud fra.

Forløbsprogrammet rummer derudover en række præciseringer,
fx:

·
Det fremgår tydeligere, at borgere med KOL, som endnu ikke har
fået diagnosticeret sygdommen, også er omfattet af forløbsprogrammet.

·
Nye nationale kliniske retningslinjer, overenskomst for almen
praksis og den midtjyske samarbejdsaftale om rygestop er indarbejdet.

·
Ernæringsindsatsen for borgere med KOL er uddybet, og der gøres
opmærksom på, at borgere med KOL er i særlig risiko for at opleve problemer med
at spise, drikke og synke (dysfagi).

Forløbsprogrammet er godkendt af det fælles regionale
sundhedskoordinationsudvalg 7. juni 2019 og sendt til behandling i Regionsrådet
og byrådene. Hvis forløbsprogrammet godkendes, skal det implementeres inden 31.
december 2019.

**VURDERING**

Social og Sundhed vurderer, at ændringerne i
forløbsprogrammet er relevante.

Tilbuddet om telemedicinsk hjemmemonitorering er en
udmøntning af et nationalt initiativ, som blev aftalt mellem regeringen, Danske
Regioner og Kommunernes Landsforening i forbindelse med økonomiaftalerne i
2016. Det forventes pilot-afprøvet i perioden april-juni 2020 og idriftsat fra
august 2020.

Formålet med telemedicinsk hjemmemonitorering er, at
borgere i højere grad bliver i stand til at mestre egen sygdom og oplever
større tryghed i hverdagen. Samtidig skal tidligere opsporing af symptomer
bidrage til, at der iværksættes hurtig indsats/behandling, som forebygger at
borgerne får behov for akut hospitalsindlæggelse.

Det er estimeret, at 46 borgere i [adresse] vil være
i målgruppen for tilbuddet om telemedicinsk hjemmemonitorering.

Tilbuddet bliver en del af det samlede pleje- og
behandlingstilbud til borgere med KOL i [adresse]. [adresse] kan via
det kommunale akutteam eller den praktiserende læge få hjælp til nærmere afklaring
af en borgers behov, ligesom akutteamet kan kontakte hospitalet for råd og
vejledning vedr. pleje af borgeren.

Social og Sundhed finder det positivt, at forløbsprogrammet
sætter fokus på tidlig opsporing af borgere med KOL. Tobaksrygning er den
hyppigste årsag til udvikling af KOL, og det skønnes, at op imod 50% af alle
rygere vil udvikle KOL. Det estimeres, at mellem 320.000 og 430.000 danskere
har KOL, men at størstedelen ikke er diagnosticerede. Jo tidligere sygdommen
diagnosticeres, desto større er mulighederne for at bremse sygdommens udvikling
via borgerens deltagelse i sundhedsfremmende og rehabiliterende tilbud.
Rygestop, fysisk aktivitet og medicinsk behandling kan lindre borgerens gener
ved KOL.

**ØKONOMI**

En tidligere opsporing af borgere med udiagnostiseret KOL
vil medføre, at flere borgere deltager på kommunens sundhedskurser. Her lærer
de redskaber til at håndtere sygdommen, hvilket vil reducere behovet for
behandling og pleje på lang sigt.

Udviklingen i antallet af borgere med KOL, der deltager på
kommunens sundhedskurser, følges løbende.

Til investering i it-infrastruktur til telemedicinsk
hjemmemonitorering afsatte Byrådet i Budget 2018-2021 790.000 kr. i årene
2018-2019.

Da projektet på nationalt plan er blevet forsinket, er der
overført midler fra 2018 til Budget 2019. Der er således afsat 946.000 kr. til
investerings- og implementeringsomkostninger og 366.000 kr. til drift i 2019.
Fra 2020 og frem er der årligt afsat 371.000 kr. til drift.

Der er fortsat usikkerhed om de samlede, forventede
investerings- og implementeringsomkostninger generelt og dermed også for
Favrskov Kommune.

**INDSTILLING**

Direktøren for Social og Sundhed indstiller til Byrådet:

1.
At det reviderede forløbsprogram for Kronisk
Obstruktiv Lungesygdom (KOL) godkendes.

**BESLUTNING**

***Social- og Sundhedsudvalget, 5. november 2019:***

Fraværende:Ingen

Indstilles godkendt.

***Økonomiudvalget, 18. november 2019:***

Fraværende:Elin Jakobsen

Indstilles godkendt.

**Bilag**

|  |  |
| --- | --- |
| Forløbsprogram for KOL 2019 | 710-2019-173387 |